  Виталий Пронин "Мынам Удмуртие" радиоын, меӵак эфирын, жеребьёвка ортчиз. Тодмо луиз,  полуфинал дыръя кин бӧрсьы кин сцена вылэ потозы кырӟасьёс - со ортчоз 21-тӥ коньывуонэ Ижысь «Аксион» культурая юртын.  Жеребьёвкае пыриськизы "Удмурт дунне" газетлэн валтӥсь редакторез Зинаида Рябинина но "Мынам Удмуртие" ТРК-ысь журналист Пётр Пушкин.Быръён пыр ӧз ортче 2 кырӟасьёс. Балезино ёросысь Надежда Сидорова та нуналэ вожвылъяськонэ пыриськыны ӧз быгаты, нош Башкириысь Татышлы ёросысь Лилиана Нуриахметовалэн кырӟанэз бигер кылысь берыктэмын. Озьыен, конкурслэсь куронъёссэ со тӥям.Туэ конкурсэ лыктӥзы элькунысьтымы ёросъёсысь, Ижысь, Татарстанысь кырӟасьёс. Уноез арысь аре пырисько я кырӟась, я крезьгурчи, я кырӟанлы кылбур гожтӥсь сямен. Вожвылъяськонэ пыриськон - со вормон ини, пусъё радъясьёс. Уго конкурсантъёслэн кырӟанъёссы «Мынам Удмуртие» радиолэн тулкымъёсыз вылын чузъясько.Но, кызьы вера «Удмурт дунне» газетлэн валтӥсь редакторез Зинаида Рябинина, кырӟан радиоэфирысь усе ке, со сярысь вунэто ни. «Удмурт дунне» газетлэн кемалась ни мылкыдыз вань конкурсын чузъяськем кырӟанъёсты бичетэн поттыны: отын кылзы но, нотаоссы но мед луозы. Озьы гуртысь ансамбльёс но соосты дышетыны быгатысалзы. Но, жаляса верано, авторъёс асьсэос уг вырӟо: материалзэс уг келяло. Со сяна, талэн мукет палыз но вань: тросэзлэн текстъёссы шакресэсь. Кырӟанэз оглом дунъяны кулэ, отын кылбурез но, крезьгурез но, кырӟам но умой мед луозы, малпа Зинаида Рябинина.Кырӟанъёсты дунъян ласянь туэ воштонъёс пыртэмын. Тужгес трос СМС-куара люкам кырӟась учкисьёслэсь кузьымзэс басьтоз. 21-тӥ коньывуонэ «Аксион» культурая юртын жюриын луозы ёросъёсысь дунъясьёс. Кырӟасьёс пӧлысь соос быръёзы 10 тужгес устооссэ. Таос ик потозы финалэ. 4-тӥ шуркынмонэ, Кунлыклэн нуналаз, «Мынам Удмуртие» телевидение конкурслэсь йылпумъянзэ возьматоз. Татын ини вормисез быръёз мукет жюри - отчы пырозы композиторъёс, писательёс, нимо-дано артистъёс. Соос шараялозы тужгес усто кырӟасез, кылбурасез но крезьгурчиез.«Элькуновидение» вожвылъяськонын кырӟасьёс таӵе радын сцена вылэ поталозы: Ижкарысь Ленин ёросысь «Задор мылкыд» ансамбль «Яратонмы» кырӟанэн, крезьгурез но кылъёсыз Ада Диевалэн; Алнаш ёросысь Анастасия Иванова «Мон гуртам куно гинэ на» кырӟанэн, крезьгурез Анастасия Ивановалэн, кылъёсыз Анна Бурдиналэн; Глазкарысь Наталья Богданова  «Малы меда» кырӟанэн, крезьгурез Ольга Перминовалэн, кылъёсыз Людмила Куртеевалэн; Можга ёросысь Сергей Вотяков «Востэм арганчи» кырӟанэн, крезьгурез Иван Смолинлэн, кылъёсыз Александр Вотяковлэн; Кез ёросысь Сергей Ефремов «Сяськаныл» кырӟанэн, крезьгурез но кылъёсыз Сергей Ефремовлэн. Ижкарысь Октябрь ёросысь «Тюрагай» ансамбль  «Удмурт шаермы» кырӟанэн, крезьгурез но кылъёсыз Виктор Бочкарёвлэн; Вавож ёросысь «ВАЛАН» ансамбль «Улонысь улонэ» кырӟанэн, крезьгурез Елена Дементьевалэн, кылъёсыз Евгений Китовлэн, Мария Бегишевалэн; Вотка карысь Любовь Иванова но Лариса Загуляева «Итаысь италмас» кырӟанэн, крезьгурез но кылъёсыз Любовь Ивановалэн; Татарстанысь Менделеевск ёросысь «Тау 17» трио «Легезьпу» кырӟанэн, крезьгурез Виктор Никифоровлэн, кылъёсыз Александр Белоноговлэн; Сарапул ёросысь Павел Смирнов «Чирдоз уӵы» кырӟанэн, крезьгурез но кылъёсыз Павел Смирновлэн; Кияса ёросысь Людмила Семёнова «Ваньмон дыр» кырӟанэн, крезьгурез но кылъёсыз Евгения Анисимовалэн; Дэбес ёросысь Ольга Перевозчикова «Палэзьпу юмшан» кырӟанэн, крезьгурез но кылъёсыз Ольга Перевозчиковалэн; Эгра посёлокысь воргоронъёслэн«QUEENтет» квинтетсы «Улон уг ортчы токма» кырӟанэн, крезьгурез но кылъёсыз Денис Чирковлэн; Яр ёросысь Татьяна Данилова «Шундыё шуд» кырӟанэн, крезьгурез Елена Васильевалэн, кылъёсыз Алексей Ельцовлэн; Ижкарысь Устинов ёросысь Алексей Пикулев «Эктом эшшо, эшшо» кырӟанэн, крезьгурез но кылъёсыз Алексей Пикулевлэн; Татарстанысь Агрыз ёросысь Эдуард Мираев «Анай» кырӟанэн, крезьгурез но кылъёсыз Эдуард Мираевлэн; Ижкарысь Индустриальной ёросысь Владимир Вахрушев «Зарни италмас» кырӟанэн, крезьгурез Владислав Андреевлэн, кылъёсыз Владислав Андреевлэн, Владимир Вахрушевлэн; Пичи Пурга ёросысь «Эрик» группа «Ижкар вера» кырӟанэн, крезьгурез Дмитрий Григорьевлэн, кылъёсыз Анастасия Шумиловалэн; Шаркан ёросысь Александра Протопопова  «Тон суреда мыным сяська» кырӟанэн, крезьгурез но кылъёсыз Татьяна Хохряковалэн; Теги: Элькуновидение удмуртдунне  